b'\n_START_ARTICLE_\nGammelpr\xc3\xb8ysserne\n_START_PARAGRAPH_\nGammelpr\xc3\xb8ysserne, eller baltiske pr\xc3\xb8yssere, var en historisk baltisk folkegruppe som levde i de historiske omr\xc3\xa5dene \xc3\x98stpreussen og Vestpreussen, mellom elven Weichsel/Wis\xc5\x82a og Memelland. Gammelpr\xc3\xb8ysserne snakket et spr\xc3\xa5k som i dag kalles for gammelpr\xc3\xb8yssisk, og fulgte en religion som dagens religionsforskere mener m\xc3\xa5 ha v\xc3\xa6rt n\xc3\xa6rt beslektet med tilsvarende forestillinger som litauisk hedendom med guder som Perk\xc5\xabns, tilsvarende den litauiske P\xc4\x93rkons._NEWLINE_P\xc3\xa5 1200-tallet ble Den tyske orden hentet til Preussen for \xc3\xa5 tvangskristne gammelpr\xc3\xb8ysserne. Dette f\xc3\xb8rte til at gammelpr\xc3\xb8ysserne i \xc3\xb8kende grad ble fortrengt av tyske nybyggere, og pr\xc3\xb8ysserne ble etter hvert germanisert (assimilert inn i den tyske befolkningen). Gammelpr\xc3\xb8yssisk spr\xc3\xa5k overlevde likevel blant deler av befolkningen frem til 1700-tallet, da man regner med at den siste som behersket spr\xc3\xa5ket d\xc3\xb8de.'